11
ટોલપીવોય ફાડકા પાંગના બારામાય
1 તુમા મા હારકા જીવન જીવા, જેહેકેન આંય ખ્રિસ્તા હારકા જીવન જીવહું.
2 આંય તુમહે વાહવા કોઅતાહાંવ, કાહાકા તુમા માન દર સમયે યાદ કોઅતેહે, એને જીં શિક્ષણ માયે તુમહાન દેના ચ્યા હારેકોય પાલન કોઅતેહે. 3 બાકી મા ઇચ્છા હેય, કા તુમા ઈ જાંઆય લા, કા દરેક માટડા ટોલપી ખ્રિસ્ત હેય, એને થેએયે ટોલપી માટડો હેય, એને ખ્રિસ્તા ટોલપી પોરમેહેર હેય. 4 જોવે માટડો ટોલપી ડાકીન મંડળીમાય પ્રાર્થના કા પોરમેહેરા વચન આખે, તે તો ચ્યા ટોલપી જો ખ્રિસ્ત હેય ચ્યા અપમાન કોઅહે.
5 બાકી જીં થેએ ટોલપી ડાકયા વોગર મંડળીમાય પ્રાર્થના કા પોરમેહેરા વચન આખે, તે તી ચ્યે ટોલપી એટલે ચ્યે માટડો હેય ચ્યા અપમાન કોઅહે, કાહાકા ચ્યે એને યોક ઓહડી થેએ જ્યેલ અપમાનિત કોઅરાહાટી ટાલ્યાં કોઅય દેતહેં બેનહયે માય કાયજ ફેર નાંય હેય. 6 જો થેએ ટોલપી નાંય ડાકે, તે ચ્યે વાળ બી કાતરી ટાકે, એને જો થેએયેહાટી વાળ કાતારના કા ટાલ્યાં કોઅના લાજારવાણહા હેય, તે તી ટોલપી ડાકી લેય.
7 હાં, માટડાલ ટોલપી ડાકના બરાબર નાંય હેય, કાહાકા માટડો પોરમેહેરા મહિમા હેય, જો પોરમેહેરાય ચ્યાલ ચ્યા રુપામાય બોનાડલા હેય, બાકી થેએ માટડા મહિમા દર્શાવેહે. 8 કાહાકા પોરમેહેરાય પેલ્લા માટડો બોનાવ્યો, એને ચ્યા પાછે માટડા શરીરામાઅને થેએયેલ બોનાવી.
9 પોરમેહેરાય પેલ્લા માટડાલ થેએયે મોદાત કોઅરાહાટી નાંય બોનાવ્યેલ, બાકી થેએયેલ માટડા મોદાત કોઅરાહાટી બોનાવ્યાં. 10 એને યા લીદે થેએયેલ ટોલપી ડાકા જોજે, કાહાકા હોરગા દૂત એઅતાહા કા તી પોતે માટડા ઓદિકારા તાબામાંય હેય કા નાંય.
11 તેરુંબી વિસ્વાસી લોકહામાય થેએયે વોગર માટડો સુટો નાંય હેય, એને માટડા વોગર થેએ સુટી નાંય હેય. 12 કાહાકા જેહેકોય પોરમેહેરાય પેલ્લા માટડા માઅને પેલ્લી થેએ બોનાવી, બાકી આમી માટડાલ જન્મો દેનારી થેએજ હેય, બાકી બોદા કાય પોરમેહેરાય બોનાવલા હેય.
13 મા ઇચ્છા હેય કા તુમાંજ ફેસલો કોઆ, કા કાય મંડળીમાય થેએયેલ ટોલપી ડાકયા વોગર પોરમેહેરાલ પ્રાર્થના કોઅના બરાબર હેય કા નાંય? 14 તુમા નોક્કીજ જાંઅતેહે, કા જો માટડો લાંબા વાળ રાખે, તે તી ચ્યાહાટી અપમાન હેય. 15 બાકી જો થેએ લાંબા વાળ રાખે, તે ચ્યેહાટી તી સોબા હેય, કાહાકા થેએયેલ સ્વાભાવિક રીતે લાંબા વાળ દેનલા હેય, યાહાટી થેએયેલ મંડળીમાય ટોલપી ડાકના જરુરી હેય. 16 બાકી જો કાદો મા આરે સહમત નાંય હેય, તે ઈ જાંઆય લેય કા નાંય આમહેપાઅને એને નાંય પોરમેહેરાપાઅને બાકી મંડળ્યેહે ઓહડી રીત હેય.
પ્રભુભોજ બારામાય
17 આંય ચ્યા આદેશાહા બારામાય આખતાહાવ, આંય તુમહે વાહવા નાંય કોઉ, યાહાટી કા તુમહે બેગા ઓઅનાકોય ફાયદો નાંય, બાકી નુકસાન ઓઅહે. 18 કાહાકા પેલ્લી વાત તે ઈ આંય વોનાતાહાવ, કા જોવે તુમા મંડળીમાય આરાધના કોઅરાહાટી બેગે ઓઅતેહે, તે તુમહામાય ફુટ ઓઅહે એને માન એહેકેન બોરહો હેય કા ચ્યાહામાઅને કોલહ્યોક વાતો હાચ્યો હેય. 19 તુમહામાય ફુટ ઓઅના જરુરી બી હેય, જ્યાકોય ઈ સાફ ઓઅય જાય કા તુમહેમાઅને કોઅહા લોક હાચ્ચાં હેય.
20 આમહે પ્રભુ ઈસુ ખ્રિસ્તા મોરણાલ યાદ કોઅરાહાટી બેગે ઓઅતેહે, તે તુમા યે વાતે બારામાય ચિંતા નાંય કોએત કા પ્રભુભોજ કેહેકેન ખાં જોજે. 21 કાહાકા માન એહેકેન આખલા ગીઅલા હેય, કા તુમહેમાઅને કોલહાક લોક બીજહા આરે ખાઅના વાટ્યા વોગર ખાંહાટી ઉતવાળ કોઅતેહે, યા લીદે કોલહેક બુખે જાતે રોતેહેં બાકી બીજે દારખા રોહો બોજ પી લેતહેં. 22 તુમા તુમહે ગોઅમે ખાય એને પિય હોકતેહેં, તુમહાન વાટહે કા પોરમેહેરા મંડળી મોહત્વા નાંય હેય, એને તુમા ચ્યા લોકહાન લાજવાડતાહા જ્યા મંડળીમાય ગોરીબ હેય, યાહાટી આંય તુમહાન આખતાહાવ, તુમહે એહેકેન કોઅનાકોય આંય તુમહે વાહવા નાંય કોઉ.
23 જીં શિક્ષણ માન પ્રભુ પાઅને મિળ્યાં, તીંજ શિક્ષણ માયે તુમહાન દેના, કા પ્રભુ ઈસુ જીં રાતી દોઆય ગીયો ચ્ચે રાતી ચ્ચાય બાખે લેદી. 24 એને આભાર માનીન મૂડી, એને શિષ્યહાન એહેકોય આખીન દેની, કા ઈ મા શરીર હેય, જીં તુમહેહાટી દેનલા ગીયા, મા યાદગીરીહાટી ઈ કોઅયા કોઆ.
25 યેજ રીતે બાખે ખાદી પાછે ઈસુવે દારાખા રોહા પિયાલો બી લેદો, એને આખ્યાં, “ઓ દારાખા રોહો મા લોય હેય, મા લોય ઘોણા લોકહા એહેરે બોલીદાના રુપામાય વોવાડલાં જાહે, ઈ ચ્યા વાયદા સાબિત કોઅરી જો પોરમેહેર પોતે લોકહાઆરે બોનાવી રિઅલો હેય, જોવે તુમા પિયે તે, મા યાદ કોઅરાહાટી કોઅયા કોઆ.” 26 દરેક સમયે જોવે તુમા બાખે ખાતહેં, એને યા વાટકામાઅને દારાખા રોહો પિતહેં, તે પ્રભુ મોરણાલ જાવ લોગુ તો નાંય યેય, ચ્યા પ્રચાર કોઅતેહે.
27 યાહાટી જીં કાદાં અનાદરકોય પ્રભુ બાખે ખાય કા ચ્યા વાટકામાઅને દારાખા રોહો પિયે, તો પ્રભુ શરીરા એને લોયા વિરુદમાય પાપ કોઅહે. 28 યાહાટી માઅહું પેલ્લા પોતે જીવના તાપાસ કોઅય લેય, કા પોતે જીવન બરાબર હેય કા નાંય, એને યે રીતેકોય પ્રભુ બાખે એને વાટકામાઅને દારાખા રોહો પિયે. 29 કાહાકા જીં માઅહું પ્રભુ શરીરા અનાદર કોઇન બાખે ખાહે એને દારાખા રોહો પિયહે, તે તી પોતેજ ડૉડ લેય યેહે. 30 યાહાટી ઈંજ કારણ હેય કા તુમહેમાઅને બોજ લોક રોગી એને શરીરાકોય નોબળાં હેય, એને બોજ લોક મોઅઇબી ગીયા.
31 યાહાટી જો આપા પેલ્લા પોતે જીવનાલ તાપાસ કોઅજે કા બરાબર હેય કા નાંય, તે પોરમેહેર આપહાન ડૉડ નાંય દી. 32 તેરુંબી પ્રભુ આપહાન શિક્ષા કોઅહે તે તી આમહાન હુદરાવાહાટી કોઅહે, જેથી છેલ્લે પોરમેહેર આપહાન દુનિયા લોકહાઆરે દોષી નાંય ઠોરવે.
33 યાહાટી, ઓ વિસ્વાસી બાહાહાય, જોવે તુમા બાખે ખાંહાટી બેગે ઓઅતેહે, તે બોદહાઆરે મિળીન ખાં. 34 જો કાદો બુખો હેય, તે તો ગોઅજ ખાય લેય, જેથી જોવે તુમા બેગે ઓઅતેહે, તે બરાબર વ્યવહાર કોએ, એને પોરમેહેર તુમહાન ડૉડ નાંય દેય. બીજી વાતહેબારામાય જોવે આંય યીહીં, તોવે હુદરાવિહી.