20
ખાલી કોબાર
(માથ્થી 28:1-10; માર્ક 16:1-8; લુક. 24:1-12)
1 રવિવારે બોજ કોવાળ્યાં આજુ આંદારાં આતા તોવે મરિયમ જીં મગદલા નાંવા શેહેરામાઅને આતી, કોબારે એછે ગીયી, તોવે દેખ્યાકા કોબારે મુયાઇહીને દોગાડ પેલ્લોજ હોરકાવલો હેય. 2 તોવે તી સિમોન પિત્તર, એને એલો બિજો શિષ્ય જ્યાલ ઈસુ પ્રેમ કોઅહે ચ્યાહાપાય દાંહાદી ગીયી, એને ચ્યાહાન ચ્યે આખ્યાં, “કોબારેમાઅને પ્રભુ કુડીલ કાડી લેય ગીયે, એને આમા નાંય જાંઆજે કા કેછ થોવ્યોહો.” 3 તોવે પિત્તર એને બિજો શિષ્ય કોબારે એછે ગીયા. 4 એને બેની શિષ્ય આરે-આરે દાંહા દેત, બાકી પિત્તરા કોઅતો તો બિજો શિષ્ય આગલા નિંગી ગીયો, એને કોબારેપાય પેલ્લો જાય પોઅચ્યો. 5 એને ડોંગો વોળીન ફાડકે બુઇ પોડલેં દેખ્યે, તે તો બિઇ ગીયો યાહાટી તો માજા નાંય ગીયો. 6 સિમોન પિત્તર ચ્યા પાહલા યેનો એને પાદરોજ કોબારેમાય ગીયો એને ચ્યે તાં ફાડકે પોડલેં દેખ્યે. 7 એને ઈસુવા ટોલપ્યેલ વેટાળલો રુંબાળ બી દેખ્યો, બિજા ફાડકાહા આરે નાંય, બાકી આલાગુજ જાગાવોય ગોડી વાળલો દેખ્યો. 8 પાછે બિજો શિષ્ય જો કોબારેપાય પેલ્લો જાઈ પોઅચ્યેલ તોબી માજે ગીયો એને ઈ એઇન કા ઈસુ મોઅલાહામાઅને જીવતો ઓઈ ગીયહો બોરહો કોઅયો. 9 પવિત્રશાસ્ત્રમાય ઈસુ બારામાય ઈ લોખલાં આતા કા ઈસુ મોઅલા માઅને પાછો જીવતો ઉઠી, બાકી ચ્યાહાન આજુ લોગુ નાંય હોમજાલા આતા. 10 તોવે ચ્યા શિષ્ય પાછા ચ્યાહા ગોઓ વોળી ગીયા.
મરિયમ મગદલા દર્શન
(માર્ક 16:9-11)
11 બાકી મરિયમ રોડતીજ કોબરે પાહી બાઆ ઉબી રોયી એને રોડતી-રોડતી કોબરે એછે ડોંગી પોડીન, 12 બેન હોરગા દૂતહાન ઉજળેંફુલ ડોગલેં પોવલા યોક ટોલપ્યેએહે એને યોક પાગહાહે બોઠલા દેખ્યા, જાં ઈસુવા કુડી થોવલી આતી. 13 ચ્યાહાય ચ્યેલ આખ્યાં, “બાઈ તું કાહા રોડતીહી?” ચ્ચેય ચ્ચાહાન આખ્યાં, “ચ્ચે મા પ્રભુ કુડી લેય ગીયા એને આંય નાંય જાંઉ કા ચ્ચાલ કેછ થોવ્યહો.” 14 ઈ આખીન તી પાહલા ફિરી યેની એને ઈસુલ ઉબલો દેખ્યો એને નાંય વોળખ્યો કા ઓ ઈસુ હેય. 15 ઈસુવે ચ્ચેલ આખ્યાં, “ઓ બાઈ તું કાહા રોડતીહી? કાલ હોદતીહી?” ચ્ચેય વાડીવાળો હોમજીન ચ્ચાલ આખ્યાં, “ઓ સાયબ, જો તું ચ્યાલ ઇસી લેય ગીયો તોવે ચ્યાલ કેછ થોવ્યા તીં માન આખ, એને ચ્યાલ આંય લેય જાહીં.” 16 ઈસુવે ચ્યેલ આખ્યાં, “મરિયમ!” ચ્યેય પાહલા ફિરીન ચ્યાલ હિબ્રુનીમાય આખ્યાં, “રબ્બુની મતલબ ઓ ગુરુજી.” 17 ઈસુવે આખ્યાં, “તું માન દોઅહે મા? આજુ લોગુ આંય આબાઇહી ઉચે નાંય ગીયહો, બાકી તું મા શિષ્યહાપાય જાયને ખોબાર આખ, કા જો મા આબહો હેય તો તુમહે આબહો હેય, એને જો મા પોરમેહેર હેય તો તુમહે પોરમેહેર હેય, ચ્યાપાય આંય ઉચે જાતહાવ.” 18 તોવે મરિયમ જીં મગદલેના શેહેરા આતી જાયને શિષ્યહાન આખ્યાં કા, “માયે પ્રભુલ દેખ્યો એને ચ્યે મા આરે વાતો કોઅયો.”
શિષ્યહા વોચમાય ઈસુવા દર્શન
19 ચ્યાજ રવિવારે વોખાતે બોદા શિષ્ય બેગા જાયા, એને ચ્યાહાન યહૂદી આગેવાનહા દાક આતી, યાહાટી ચ્યાહાય બાઅણા બંદ કોઇ લેદલા આતા, તોવે ઈસુ માજે યેનો એને વોચમાય ઉબો રોયન આખ્યાં, “તુમહાન શાંતી મીળે.” 20 ઈ આખીન પાછે તો ચ્યાહાન ચ્યા આથ એને પાહાળા દેખાડયાં, એને શિષ્યહાય પ્રભુલ એઅયો એને બોજ આનંદિત ઓઅયા. 21 તોવે ઈસુવે પાછા ચ્યાહાન આખ્યાં, “તુમહાન શાંતી મીળે. જેહેકેન આબહે માન દુનિયામાય દોવાડયો તેહેકેન આંય તુમહાન દુનિયામાય દોવાડતાહું.” 22 ઈ આખીન ચ્યાય ચ્યાહાવોય ફુક્યા એને ચ્યાહાન આખ્યાં, “પવિત્ર આત્મા લા. 23 જ્યા કાદા પાપ તુમા માફ કોઅહા, ચ્યાહા પાપ માફ ઓઈ જાય, જ્યા કાદા પાપ તુમા નાંય માફ કોઅહા, ચ્યાહા પાપ નાંય માફ ઓઅય.”
એઅના એને બોરહો કોઅના
(માથ્થી 28:16-20; માર્ક 16:14-18; લુક. 24:36-49)
24 બાકી બાર શિષ્યહા માઅને યોક એટલે થોમા જ્યાલ દિદુમુસ આખાય, જોવે ઈસુ યેનો, તોવે ચ્યાહાઆરે નાંય આતો. 25 જોવે બિજા શિષ્ય ચ્યાલ આખા લાગ્યા, “આમહાય પ્રભુવાલ દેખ્યો” તોવે ચ્ચાય ચ્યાહાન આખ્યાં, “ચ્યા આથામાય ખીલા ઠોક્યાં ચ્યા જોખમા વોણ એઉ એને ખીલહા વોણામાય મા આંગળી થોવુ એને ચ્યા પાહાળામાય મા આથ ટાકીન એઇ નાંય લાવ, તાં લોગુ આંય નાંય બોરહો કોઉ કા તો મોઅલા માઅને જીવતો ઉઠયહો.”
26 યોક આઠવડયા પાછે ચ્યા શિષ્ય પાછા ગોઅમે આતા, એને થોમા ચ્યાહાઆરે આતો, એને બાઅણા બંદ આતા, તોવે ઈસુય યેયન એને વોચમાય ઉબા રોયન આખ્યાં, “તુમહાન શાંતી મીળે.” 27 તોવે ચ્યાય થોમાલ આખ્યાં, “તો આંગળી ઈહીં લેય યે એને મા આથ એએ, એને તો આથ દોઓ એને મા પાહાળામાય ટાક, એને શંકા કોઅના બંદ કોઓ, બાકી બોરહો કોઓ કા આંય જીવતો હેય.” 28 થોમાય જાવાબ દેનો, “ઓ મા પ્રભુ, ઓ મા પોરમેહેર.” 29 ઈસુવે ચ્યાલ આખ્યાં, “તુયે તે માન એઅયો તે તું બોરહો કોઅતોહો? ધન્ય હેય ચ્યે માન એઅયા વોગાર બોરહો કોઅતેહે.”
ઈ ચોપડી યોહાનાય કાહા લોખલી
30 ઈસુવે આજુબી બો બોદે ચમત્કારા કામ શિષ્યહા દેખતા કોઅયે, જીં યે ચોપડયેમાય નાંય લોખલે હેય; 31 બાકી યે યાહાટી લોખલે હેય, કા તુમા બોરહો કોએ, કા ઈસુજ પોરમેહેરા પોહો ખ્રિસ્ત હેય, એને ચ્યાવોય બોરહો કોઇન ચ્યા નાવાકોય અનંતજીવન મિળવા.