19
ચોપકા ઠોકાડના એને મશ્કરી કોઅઇ
1 તોવે પિલાત રાજાય સીપાડાહાલ હુકુમ કોઅયો, કા ઈસુવાલ લેય જાય એને ચ્યાલ ચાપકા માર ઠોકે. 2 એને સીપાડાહાય કાટાહા ટોપી વીંઈન ચ્યા ટોલપ્યે થોવી, એને ચ્યાલ જાંબળ્યા ડોગલાં પોવાડયા. 3 એને ચ્યા ઈહીં યેયન આખતા લાગ્યા; “ઓ યહૂદીયાહા રાજા, સલામ” એને ચ્યાલ થાપાડ ઠોક્યાં. 4 તોવે પિલાત રાજાય પાછો બાઆ નિંગીન લોકહાન આખ્યાં, “એઆ, આંય ચ્યાલ તુમહેપાય પાછો બાઆ લી યેતહાવ, કા તુમા જાઈ લેય કા માન કાયબી દોષ ચ્યામાય નાંય દેખાય.”
હુળીખાંબાવોય ચોડવા દેય દેયના
5 તોવે ઈસુલ કાટહા ટોપી એને જાંબળ્યા ફાડકે પોવાડલે બાઆ લી યેના એને પિલાત રાજાય આખ્યાં, “યા માટડાલ એઆ.” 6 મુખ્ય યાજક એને દેવાળા રાખવાળ્યાહાય ચ્યાલ દેખ્યો, તોવે બોંબલીન આખતા લાગ્યા. “ચ્યાલ હુળીખાંબાવોય ચોડવા, હુળીખાંબાવોય,” પિલાત રાજાય આખ્યાં, તુમાંજ ચ્યાલ લી જાયને હુળીખાંબાવોય ચોડવા, કાહાકા માન ચ્યામાય કાયજ દોષ નાંય દેખાય. 7 યહૂદી આગેવાનહાય પિલાત રાજાલ જવાબ દેનો, “આમહે બી યોક નિયમ હેય, એને ચ્યા નિયમશાસ્ત્રા નુસાર તો માઆઇ ટાકના લાયકે હેય, કાહાકા ચ્યાય પોતાલ પોરમેહેરા પોહો આખ્યાં.” 8 જોવે પિલાત રાજા ઈ વાત વોનાયો તો બોજ ગાબરાઈ ગીયો. 9 એને પાછો મેહેલામાય ગીયો એને ઈસુવાલ પુછ્યાં “તું કેછને હેતો?” બાકી ઈસુય કાયજ જવાબ નાંય દેનો. 10 તોવે પિલાત રાજાય આખ્યાં; “માન કાહા નાંય આખા? કાય તુલ નાંય ખોબાર, કા તુલ છોડી દેઅના ઓદિકાર માન હેય, એને હુળીખાંબાવોય ચોડાવના બી ઓદિકાર માન હેય?” 11 ઈસુવે જવાબ દેનો, “જો તુલ પોરમેહેરાપાઅને નાંય દેનલો જાતો, તે તો માયે ઉપે તુલ કાયબી ઓદિકાર નાંય રોતો, યાહાટી જ્યેં માન તો આથામાય દોઅવાડી દેનહો, ચ્યા પાપ વોદારી હેય.” 12 ચ્યાહાટી પિલાત રાજા ચ્યાલ છોડી દાં કોએ, બાકી યહૂદી લોકહાય બોંબલી બોંબલીન આખ્યાં, “જોવે તું ચ્યાલ છોડી દેહે તો તું કૈસર રાજા દોસ્તાર નાંય હેય, કાહાકા જીં માઅહું પોતાલ રાજા આખહે તો કૈસરા રાજા વિરુદ કોઅહે.” 13 ઈ વોનાઈન પિલાત ઈસુવાલ બાઆ લેય યેનો, એને ન્યાય આસન વોય બોહી ગીયો, જો દોગડા ચબુતરા નાંવા જાગાવોય આતો, જો હિબ્રુ ભાષામાય ગાબ્બાથા આખાયેહે. 14 તોદિહી પાસ્કા સણા આગલો દિહી આતો લગભગ બોપાર જાઅલો આતો પિલાતેં યહૂદી લોકહાન આખ્યાં, “એઆ, ઓ હેય, તુમહે રાજા.” 15 બાકી ચ્યા બોંબલા લાગ્યા, “ચ્યાલ માઆઇ ટાકાં, માઆઇ ટાકાં, ચ્ચાલ હુળીખાંબાવોય ચોડવા” પિલાત રાજાય આખ્યાં, “કાય આંય તુમહે રાજાલ હુળીખાંબાવોય ચોડવી દાંઉ?” મુખ્ય યાજકાંય જવાબ દેનો, “કૈસર રાજા સિવાય આમે બિજો રાજા કાદો નાંય હેય.” 16 તોવે પિલાત રાજાય ઈસુલ હુળીખાંબાવોય ચોડવી દાંહાટી ચ્યાહાન હોઅપી દેનો.
હુળીખાંબાવોય ચોડાવના
(માથ્થી 27:32-44; માર્ક 15:21-32; લુક. 23:26-43)
17 તોવે સીપાડાહાય ઈસુવાલ તાબામાંય લેદો એને ચ્યાહાય ચ્યાલ હુળીખાંબ પોતે ઉસલાડ્યો એને યેરૂસાલેમ શેહેરા બાઆ “ખોપરીયે જાગો” આખે તાં લેય ગીયા, જ્યાલ હિબ્રુ ભાષામાય ગુલગથા આખતેહે. 18 તાં ચ્યાહાય ચ્યાલ એને ચ્યાઆરે બિજા બેન માઅહાન હુળીખાંબાવોય ચોડવી દેના, યેકાન્યે યોક એને ચ્યેકાન્યે યોક, એને વોચ્ચે ઈસુલ. 19 એને પિલાત રાજાય ઈસુ ટોલપી ઉચે હુળીખાંબાવોય યોક દોષા પત્ર લાવી દેની, ચ્યામાય એહેકોય લોખલાં આતા, “નાજરેત ગાવામાઅને ઈસુ યહૂદીયાહા રાજા.” 20 દોષા પત્ર બોજ યહૂદીયાહાય વાચી કાહાકા તો જાગો જાં ઈસુવાલ હુળીખાંબાવોય ચોડવ્યેલ તો યેરૂસાલેમ શેહેરા પાહીજ આતો, એને પત્ર હિબ્રુમાય એને લતીની એને યુનાની ભાષામાય લોખલાં આતા. 21 તોવે યહૂદીયાહા મુખ્ય યાજકાહાય પિલાત રાજાલ આખ્યાં, “યહૂદીયાહા રાજા, એહેકોય મા લોખહે બાકી ચ્યાય પોતાલ યહૂદીયાહા રાજા આખ્યાં, એહેકોય લોખજે.” 22 પિલાત રાજાય આખ્યાં, “માયે જીં લોખ્યાં તી નાંય બોદલાય.” 23 જોવે સીપાડા ઈસુવાલ હુળીખાંબાવોય ચોડવી ચુક્યા, તો ચ્યા ડોગલેં લેઈને ચાર ભાગ કોઅયા, ચારી સીપાડાહાય યોકયોક ભાગ વાટી લેદો, એને ઝોબો બી લેદો, બાકી ઝોબો હિલાઈ વોગાર ઉચરે નિચે લોગુ વિઅલો આતો.
24 યાહાટી સીપાડાહાય યોકાબીજાલ આખ્યાં, “આપા યાલ ચીઈતા, બાકી કા ઓરી તી ચિઠ્ઠી ટાકીન નોક્કી કોઅતા” એહેકેન યાહાટી જાયા કા પવિત્રશાસ્ત્રમાય લોખલાં હેય તી પુરાં ઓએ, “ચ્યાહાય મા ડોગલેં વાટી લેદે એને મા ઝોબા હાટી ચિઠ્ઠી ટાકી.”
ઈસુવા ચ્ચા આયહેહાટી સમાદાન
25 તોવે સીપાડાહાય એહેકેનુજ કોઅયા, બાકી ઈસુવા હુળીખાંબા પાય ચ્યા આયહો એને ચ્યા આયહે બોઅહી મરિયમ જીં કલોપાસા થેઅઈ આતી, એને મરિયમ જીં મગદલેના શેહેરા આતી, ચ્યો ઉબલ્યો આત્યો. 26 ઈસુવે ચ્યા આયહેલ, એને ચ્યા શિષ્યાલ જ્યાલ તો પ્રેમ કોઅતો આતો પાહી ઉબલે દેખીન, ઈસુવે ચ્યા આયહેલ આખ્યાં; “આયા, એએ, ઓજ તો પોહો હેય.” 27 તોવે ચ્યા શિષ્યાલ આખ્યાં “એએ, ઈ તો આયોહો હેય” એને ચ્યેજ સમયથી તો શિષ્ય, મરિયમેલ ચ્યા કુટુંબમાય લેય ગીયો.
કામ પુરાં કોઅના
28 ચ્યા પાછે ઈસુય એહેકોય જાંઆઈન કા ચ્યાય ચ્યા બોદા કામ પુરાં કોઇ દેનલા હેય, યાહાટી કા પવિત્રશાસ્ત્રામાય લોખલાં તી હાચ્ચાં સાબિત ઓએ, ઈસુવે આખ્યાં; “માન પીહી લાગહી.” 29 તાં યોક ખાટાકોય બોઅલાં વાહાણા થોવલાં આતા, યાહાટી કાદે તેરી દાંહાદી જાયને, દારાખા ખાટામાય બુડાવાલા અજોબ જાડા હોટી વોય થોવિન ઈસુવા મુંયાલ લાવ્યાં. 30 જોવે ઈસુય ખાટા ચાખ્યાં, તોવે આખ્યાં, કા “પુરાં ઓઈ ગીયા” એને ટોલપી નોમાવીન મોઅઇ ગીયો.
ભાલે કોઇ ડોચી દેઅના
31 આમી ઓ તિયારી દિહી આતો, એને આગલો દિહી આરામા દિહી એને પાસ્કા સણા દિહી બી આતો, ઓ યહૂદી લોકહાહાટી યોક ખાસ દિહી આતો, એને ચ્યાહા મોરજી નાંય આતી કા ચ્યે દિહે ચ્યા તીન્યાહા કુડયો હુળીખાંબાવોય રોય, યાહાટી યહૂદીયાહાય પિલાત રાજાલ આખ્યાં, કા ચ્યા પાગ મૂડી દેનલા જાય, યાહાટી કા તો જલદી મોઅઇ જાય, એને કુડયો નિચે ઉતાડી હોકે. 32 યાહાટી સીપાડાહાય યેયન ઈસુવાઆરે જ્યા હુળીખાંબાવોય ચોડાવલા આતા ચ્યાહા પાગ મૂડી ટાક્યા, પેલ્લા યોકા એને પાછે બિજા બી મુડયા. 33 બાકી જોવે ચ્યા ઈસુવાપાય યેના, તોવે ચ્યાલ મોઅલો દેખ્યો, યાહાટી ચ્યા પાગ નાંય મુડયા. 34 બાકી યોક સિપાડાય ચ્યા પાહાળામાય ભાલો ડોચી દેનો, એને તારાત ચ્ચામાઅને લોય એને પાઆય નિંગી યેના. 35 જ્યા માટડાય ઈ બોદા દેખ્યા, ચ્યાય સાક્ષી દેનહી, કા તુમાબી ઈસુવોય બોરહો કોએ. એને ચ્યા સાક્ષી હાચ્ચી હેય, એને તો જાંઅહે કા તો હાચ્ચાં બોલહે. 36 યો વાતો યાહાટી જાયા કા પવિત્રશાસ્ત્રમાય લોખલાં હેય તી હાચ્ચાં ઓએ, કા “ચ્યા યોકબી આડકાં મૂડી નાંય ટાકી.” 37 એને પાછી પવિત્રશાસ્ત્રમાય લોખલાં હેય, કા “જ્યાલ ચ્યાહાય ભાલો ડોચી દેનો, ચ્યાલ ચ્યે એઅરી.”
યોસેફા કોબારેમાય ઈસુવાલ ડાટના
(માથ્થી 27:57-61; માર્ક 15:42-47; લુક. 23:50-56)
38 યે વાતહે પાછે અરીમતિયા ગાવા યોસેફ, જો ઈસુવા શિષ્ય આતો, બાકી યહૂદી આગેવાનહા દાકે યે વાતેલ ગુપ્તમાય રાખતો આતો, ચ્યાય પિલાત રાજાપાય ઈસુવા કુડી લેય જાઅના માગણી કોઅયી, કા આંય ઈસુવા કુડી લેય જાવ, પિલાત રાજાય ચ્યા વિનાંતી વોનાયને કુડી લેય જાં પરવાનગી દેની, એને યુસુફ યેયન ઈસુ કુડી લેય ગીયો. 39 નિકોદેમુસ બી, જો પેલ્લા ઈસુવાપાય રાતી ગીઅલો આતો, એલવા બેખાળલો લગભગ તેત્રીસ કિલો ગંધરસ લેય યેનો. 40 તોવે ચ્યાહાય ઈસુ કુડી લેદી એને યહૂદી લોકહા ડાટના રીવાજ પરમાણે સુગન્દિત દ્રવ્ય ચોપડયા એને ફાડકામાય ચોંડાળ્યા. 41 આમી ઈસુવાલ જાં હુળીખાંબાવોય ચોડાવલો આતો, તાં પાહીજ યોક વાડી આતી, એને તી વાડીમાય યોક નોવી કોબાર આતી, ચ્યેમાય પેલ્લા કાદાલ નાંય થોવ્યેલ. 42 યાહાટી ચ્યાહાય ઈસુવા કુડી ચ્યેજ કોબારેમાય થોવી દેના, કાહાકા તી પાહાય આતી, એને તો યહૂદીયાહા આરામા તિયારી દિહી બી આતો.